1:Laŋka məmtukum kənanaŋ, vi kəpprəmən ma Maŋgəlva ɓa, kəɗɗaŋgək mambraya.
2:Kəsbanənək tive na duniya mbrayenəŋka, kəsbanənək məlĩ net əmpəsɗe na disiŋ akawalaŋ disiŋ də dəlva fuŋ, ko kakaŋka əmpəs nan tay zəm məlĩ aket ɗii məs apprəmən ma Maŋgəlva.
3:Mənam pak vanet mənan lahəŋka, mənam tatəsban wəsim zəga namə. Mənam tatəsban an gəɓa zəm aŋgəl də an maɗulam aŋgələŋ pakə. Vaski kan məsam adəv wəssa nan lahəŋka, wədda gədəv na Maŋgəlva tayakam va aket ɗii pakə.
4:Amma Maŋgəlva tay də ula saha diiɗa, vi wəŋgla nan diiɗayi sawɓa,
5:nam bo, ko məmtəm mənan vi mambray namə, ambəl gəmək də Krestu də mbəlembəle kədaw kohoŋ.
6:Maŋgəlva asil gəmək səkəti əmta də Zezu Krestu asugəmək a disiŋ dəndən.
7:Vaski kan adarban mbəlembəle nan məs dədayki zəga pak də metiŋgini. Duniya məs dədazan pak wawla mogon nan məs agəɗ səm də Zezu Krestu.
8:Vi də mbəlembəleyi kaaka kədaw kohoŋ, də wətafa, nan bo də wəza nokumi ɓa, wəvəl na Maŋgəlvayi.
9:Wən na koh nokum dəde səza wəza hokum ɓa, vi ɗəf adaw kaɓ ɓa.
10:Mənam sən kiyəmtə wəzaɗe na Maŋgəlva, vi ndəni dəsɗəwəm də Krestu, vi məgəɗ gən wəza mogoni, ndəɗaŋgəŋ məs Maŋgəlva azaɓet dabəŋ ka məɗɗe gəni.
11:Vi vaski məɗumon va kəsoŋ lahəŋ ɗa. Munokumtə ɗii məs Yahudiyenɗe adawyaŋ na ganyeɗi, azet ɗii məzu nahaŋ na məsklawraɗeŋ. Amma əsklawra net aza zə ɗəffi məɗɗan də vet ɗiiyi.
12:Muɗumoni, dəpaska kəslereŋ də Krestu ɓa, melekeɗ kənanaŋ, wəsap nokum tay dit Israyelɗe ɓa, faraɗa kenanaŋ seza wən məs Maŋgəlva aynan dit ɗii nan məs aweli. Munokum tat də wəɗum nawrəh zam nan ɓa, munokum tat də Maŋgəlva a duniyaŋ ɓa.
13:Munokum məs faraɗa də Maŋgəlva lahəŋka, amma də wəsap də Krestu kakaŋ na kəzaraŋgək gu'o aza Maŋgəlva, viyit mbel na Krestu məs aziyə.
14:Ndəni dəsapamə, Yahudiyenɗe dit ɗii məs Yahudiyenɗehəŋ ɓa pak akpaŋgetik ka ɗii taka də əmta nani, aɓzluwək slava məs duɗakamə aŋgarək wəzel na walaŋmə.
15:Azanək ma henziŋ net Yahudiyenɗe də ma henziŋ nani, dit dawkeɗ nani, vi kaw sapan əlfa net ɗii sula pak taka, kakpaŋget ka ɗii meleketeti də wəsap dəndən, asleretike.
16:Də əmta nan aka wəlaŋga mezliwrihe azar gən wəzele, də məzliwrihe nan vani asapan əlfa sula pak adəv gəɓa zən taka, asleretik də Maŋgəlva.
17:Vaski kan agəɗə, Krestu adeke, apel sitik Wən Nenek na zam sit ɗiiyi, munokum ɗii məs Yahudiyenɗe kənanaŋ ɓa məs faraɗa də Maŋgəlva dit Yahudiyenɗe məs gu'o dəndən pakə.
18:Vi wənna Krestuwi mənam pakə, Yahudiyenɗe dit ɗii məs dəsənən Maŋgəlva ɓa, mərah wətoŋ aba Maŋgəlva də wəbaah na əmpəs taka.
19:Vi vaski kakaŋ kana, munokum məs kəsənən Maŋgəlva ɓa, melekeɗ kənanaŋ əmpa ɓa, ɗii ɗəɗerɗe kənanaŋ ɓa, amma kakaŋ na kəkpaŋgaŋgək ɗii na Maŋgəlva ɗii neŋgilana Maŋgəlva da kənanaŋ.
20:Nokum bo, mərkukumi aka gabba gəla məs masləŋɗe dit məs kleŋɗe adiyaŋgə, Zezu sən kiyən ndeni gərəm naka məslere.
21:Ndən dədarma gəla van va dədəka ka dəɓay gəni, də kpaŋ gən gəla metiŋ naw zuliya* an salala* na Ɗəfdaya.
22:Də wəsap dəndəni munokum pak kəkpaŋgaŋ kuneŋge narka gəla naso na Əmpəs na Maŋgəlva.